text: Когато разполагаш с публика от около три милиарда души като тази на футболното първенство, всички средства са разрешени. Надпреварата на рекламодателите откровено е за по-голяма инвестиция и по-впечатляваща идея. Това важи в огромна степен за глобалните брандове. Без отбор на първенството, големи международни марки или твърде живо потребление обаче България също чака най-голямото събитие на ФИФА да се случи, за да раздвижи рекламния пазар.
  Ако глобалната рекламна битка покрай събитието е имиджова, активностите тук са фокусирани върху продажбите. "Много международни брандове се обвързват с футболни звезди, които да промотират продуктите им - да вземем настоящата кампания на Кристиано Роналдо за KFC", дава пример медиа директорът в Media Club Александър Тошков. При тези кампании криейтивът е чужд, а България е един от десетките пазари, на които се адаптира. "Имиджовите кампании са лукс, който рекламодателите, с малки изключения, напоследък не си позволяват", казва по този повод медиа директорът на "Аргент" Симона Тенчева. Според нея всяка кампания цели повишаване на продажбите и Световното първенство по футбол не прави изключение. Имиджовите кампании са най-вече тези на глобалните спонсори на събитието като "Хюндай" или "Кока Кола". Локалните кампании изглеждат различно - с фрази от типа на "бъди шампион" и "намаления като за световно" и предложения като "събери 10 кода и спечели 2000 футболни топки".
  Първият печеливш от Световното първенство трябва да са медиите. "Още от октомври 2013 г. търговската дирекция на БНТ изготви специални пакети, които дават възможност при ранно закупуване да се ползват атрактивни условия", казват пред "Капитал" от националната телевизия. БНТ трябва да спечели най-много от първенството, защото единствена има право да излъчва мачовете (а държи правата и до 2022 г.). "Пакетите включват излъчване на рекламни спотове, спонсорски заставки и заставки към авторекламни анонси, както и бонусни излъчвания в различни съпътстващи световното първенство програми", довършват от медиата. БНТ предлага и "бонусни позиции" - банери в официалните си сайтове. От обществената телевизя в крайна сметка признават, че интересът към телевизионната реклама е най-голям. "При подобен род събития по-нестандартното присъствие не е често срещано заради строгите ограничения от страна на ФИФА по отношение на съдържанието, което се излъчва в тв и другите медии", обяснява директорът обслужване на клиенти в MediaS SMV Александър Гагов. "Интересна новост обаче ще бъдат т.нар. водни паузи, които за пръв път ще предлагат възможност за реклама в специални почивки по средата на полувремената. Очакваме те да бъдат по-ефективни от регулярните рекламни блокове, защото ще бъдат много по-кратки, довършва той.
  "Засиленият интерес към темата "Футбол" намира отражение не само в рамките на предаванията в телевизията, носител на правата, но и в другите телевизии, както и в повечето други медийни канали", коментира пред "Капитал" Симона Тенчева. Това първенство обаче дава едно допълнително предимство на останалите медии. Част от мачовете са късно вечер и през нощта, което позволява на всички медии да генерират съдържание, свързано с футбола. И докато БНТ предлага интернет позициите си предимно като "бонусни", най-силните уебсайтове са в оспорвана битка помежду си.
  "Най-подходящ микс би бил телевизия с интернет", смята Александър Тошков за рекламните активности покрай футболното първенство. Според източник на "Капитал" от медиа агенциите рекламата в най-големия спортен сайт - Sportal.bg, е изцяло продадена повече от месец преди световното."Нетната начална цена на пакетите надхвърляше 20 хил. лв.", коментира източникът. Рекламата е продадена на принципа "една страница - един клиент, който използва всички позиции. Рекламодатели на специалния подсайт за светното са BMW, Adidas, Nivea, Mtel, Lidl, "Ариана", Еврофутбол. Конкурентният gong.bg обаче не изглежда да е продал всичките си рекламни позиции. Сайтът има допълнителна игра - #Закойсме, която е брандирана от водка "Савой". Новинарските сайтове също имат собствени подстраници за футболното събитие. Най-отрицателният фактор за всички онлайн медии покрай спортните събития тази година обаче е изтеглянето на сайтовете за залагания, които до преди това бяха най-големите рекламодатели в интернет пространството.